OpenLLM-France/wikimedia huggingface dataset:
# Nijet

| ◄ Bleuen an envor | Nijet | Kalvar Landreger ► |
* Eun toullad deveziou hon doa hen anveet,
* Evurus a vijemp dalc’hmad ouz e glevet.
* War e zrem e vije eur mousc’hoarz dudius,
* Hag en e zaoulagad eur zell trugarezus.
* Ouz e galon dener e teue hep paouez
* Komzou madelezus, komzou leun a furnez…
* Bezan oa ’barz an ti eun êl a garante,
* Dre lec’h ma tremene pep tra a hadveve.
* E vouez krenv ha sklintin a domme pep kalon,
* Bezan e oa d’an holl eur breur hag eur mignon ;
* Karout re peb unan, peb unan hen kare :
* E spered a oa eon, dinam oa e vue…
* Gantan e tremene re vuhan an amzer :
* Ar blijadur a deu en dro gant founusder.
* An den eur pennadig zo seder ha laouen,
* Al levenez, siouaz, na bad ket da viken…
* Eun devez, ma Doue, an evn meurbed karet
* Eus dindan hon zoën prim a zo bet nijet…
* Eus dindan hon zoën nijet a denn-askell,
* Douget war an avel ha tec’het d’eur vro bell.
* Oh ! nag a boan-galon o kimiadi outan,
* Oh ! nag a zaerou kri hon deus skuilhet d’ezan !
* Gwelet a reomp c’hoaz e genavo poanius,
* Kenkoulz ha ma klevomp e hirvoud truezus…
* Pa oe e-unanig, gant an holl dilezet,
* O vont war-zu ar ger, marvad hen deus gouelet…
* O gwellan da envor hen deus lezet ’n hon zouez,
* Ennan, pa’z eo nijet, e sonjomp aliez !
* Krizder an Donkadur, perak evurusted,
* E tremenez buhan, buhan vel al luc’hed ?
* Te a zeblante henvel, henvel ouz eun evnik,
* Eveltan ez out skoemp hag eveltan spontik…
* A boan out tanveet, kerkent ez out tec’het,
* Lezel rez war da lerc’h kalonou glac’haret !
* Ar vue er bed-man n’an eo nemed avel,
* Enni pep plijadur zo finvus ha marvel.
* Gwir eo, evit an den, ar bed n’eo ket e vro,
* N’eo nemed eun draouien, eun draouien a zaero…
* Ennout ’man ma fizianz, Baradoz dudius,
* Rak ennout-te hepken pep tra a vo padus !
# Noluit consolari

| ◄ Ma c’halon a Vreizad zo leun a velkoni | Noluit consolari | Ann amzer da dont ► |
* Ha c’houi ho po fe n’ouzonn ket
* Enn trao burzuduz c’hoarvezet
* C’hoarvezet kichen ker ar Roc’h :
* Selaoued, mar pedfed muioc’h.
* Pa gresk ar mor d’ann abarde,
* Deu sioul ann aod ’vel eur be ;
* E Koad-al-Louarn ann awel
* Zo tawet ’barz ar gwe huel,
* Nemed ar mordrouz a glever
* Hag ann Angelus ’n iliz ker. —
* Chaseer, petra oud oar ged
* Divezad e korn ar park ed.
* — Gortoz, etre ann atrejo
* Ar c’hadik wenn a ra he zro ;
* Rag emez deu euz ar vengleuz
* Zo dilezet ’boe ann hent kleuz,
* Dindan ann douar zo kavet
* Dre dindan beteg ar vered. —
* Pioun ! Paoun ! — Hen loskaz he zaou denn.
* Redek ’re bepred ar c’had wenn ;
* Hag hi da grapa e-treze
* Eunn den enn du oar he goaze
* Uz d’ar vengleuz oar ar ieot glaz,
* Eunn den marteze en kaon vraz.
* Ken souezuz oa klevet penoz
* E Koad-al-Louarn da serr-noz,
* Pa goueaz serr-noz oar ar c’hoad,
* D’ann denik du komze ar c’had,
* Enn eur iez flour ha goulouet :
* Nemed ann ineo doaniet
* Ann ineo paour ha Doue
* Etre int goufent ar iez-ze.
* Spontet ann holl, na gredent ken.
* Tremen eno na grede den
* Eur wech vije klevet ar c’hlaz
* Hag ann Angelus ’n iliz vraz.
* Ken digwezaz ann otro Maer,
* Ha gant-han arserien ar ger :
* — M’oc’h eur gwaller p’eur spered fall,
* Tec’hed, ma faotr, ’n eur barouz all,
* Eur gwaller pe eur spered klanv,
* Mad ve d’ac’h c’hoari troadik skanv. —
* Laouen ha ma’ oa ar Roc’hiz,
* Na larann ket ar Beuridiz.
* ’Dren bered ar Roc’h, enn hent glaz,
* E parouz Peurit, spouron gwaz :
* Pa sav ann noz, ann den en kaon
* A da welet ann anaon ;
* Breouet, hep laret gir ouz den,
* He zello mantret enn he benn
* Eman bemnoz dre ann hent don.
* Ken deuaz ann otro Person,
* Evit kas ann diaoulo ekuit,
* Deuaz ’nn otro Person Peurit :
* — Enn han Doue, ma oud kristen,
* Ke lec’h all d’ober pinijen ;
* Gand ann ifern ma oud leuret,
* Diwal ’rog ann dour binniget. —
* Ann den enn du dre ann hent don
* Zo et oar du ann anaon ;
* Gant he zaero ’vel diou goueren
* En doa holl glebiet ar ieoten.
* Aboe n’hen gweler ken er vro,
* Nag ine he goantiz varo.
# Nij ha kan al lapoused

Ar pez-labour koant-man a deu d’imp diwar an avel deuz koste Kerne, kan dudius eun evn o kanan an evned.
* Me a blij d’in gwelet al laouenanik rouz,
* En eul lïorz vihan, en korn eun tiik plouz,
* Pa ra lammedigou,
* En-mesk ar vodennou,
* Zard ha koantik
* Ha birvidik,
* O tarnijal skanvik a vodik da vodik,
* Nerz e galon, stank-stank, o kano e vuzik.
* Me a blij d’in gwelet en kreiz al lanneier,
* O sevel ust d’an douar an eünik alc’houeder,
* Pa zispak euz an ant,
* En eur gano ken drant,
* Hag o sevel
* Uhel, uhel,
* Hag hen klevet bepred, kuzet ’barz ar voren,
* O kano d’e Grouer, zeder, e ganaouen.
* Me a blij d’in gwelet, kludet en bek ar wên,
* Gwelet ar voualc’hik du, kanfanten bek-melen,
* Mistrik, kempen ha brav,
* War vek he bod, ’n he zav,
* Luskellet douz
* Hec’h askel kloz :
* He c’hlevet o c‘hwitellat he zon gê ha sklintin,
* Mesket flour ha douget gant ezen ar mintin.
* Me a blij d’in gwelet ar sparfel logotaër
* O sevel ust d’ar mene hag o frego an êr
* Hag o vragal uhel
* Bransellet en avel,
* Reud e askel
* Ha lemm e zell,
* Hag o plavo didrouz, o plavo war e benn
* Garv ha têr, en eun tol, bete deun an draouien.
* Me a blij d’in gwelet eur vagad brini du,
* Douget war ar goabren, o nijal a bep tu,
* Douget dreist bek ar c’hoat,
* Er stourm skiltr o koagat,
* Pa c’houez diroll
* An avel foll,
* Pa groz ar c’hoajou don vel eur mor konaret,
* Pa strak ar gwe derv braz, diskloset ha draillet.
* Me a blij d’in klevet, klevet mouez ar gaouen,
* En eur c’harzad gwe derv, en bek eur goz kleuzen,
* En kreiz an noz du-dall,
* Klemvanuz o iouc’hal,
* O iouc’hal iud
* Diwar he c’hlud,
* Ha klevet he askel moug, o torno an êr
* Euz eur gleuzen d’eben, o nijal a laër kaër.
* Me a blij d’in gwelet, me a blij d’in klevet,
* Nij-tarnij, mesk-divesk, an eüned marellet,
* Plun kaër, kan dudiuz
* Te Deum laudamus,
* Richan ha kan,
* Kreiz an de splan,
* Kant mouez flour o sevel gant an trôn deuz an de
* O kano d’o C’hrouer muzik ar garante.
* An EÜN.
# Penaus hac é mèn é ma ret clah Jesus, goudé en dout bet er malheur d’er hol

| ◄ Péh quer bras malheur é col Jesus | Penaus hac é mèn é ma ret clah Jesus, goudé en dout bet er malheur d’er hol | Penaus é ma ret hum gomportein gaudé en dout cavet arré Jesus ► |
QUENTÉH èl ma remerquas Mari ne oai quet Jesus guet-hi, hi er hlascas guet presse, de guetan é mesq hé hærent, goudé ér guær a Jerusalem, é péhani en er havas.
Er joé a santas é uélet er mab câret-cé, a oai bet quer bras èl er chagrin hé deoai bet doh er hol.
Collet e hoès Jesus, ô m’inean ! Clasquet-ean guet er memb presse m’er hlascas er vam tinér-zé. Quitteit tout èl d’hi eit er havouit arré.
Goulennet-ean, dré hou clahar hac hou tareu, guet en ol treu crouéet, guet en nean ha guet en doar, guet er splandér ag en dé ha guet en tihoueldæt ag en nos.
Liés é clasquér Jesus ha n’er havér quet, rac n’er hlasquér quet èl ma faut. Haval vehai, doh er fæçon ma er hlasquér, é vehér fâchet ag er havouit.
Ret-é discoein er hai e hoès en dout ean collet, én ur lacat hast d’er hlah ha presse d’er havouit.
Mæs é mèn en er havehet-hui ? Hac é creis er bed vou ? Jesus a zou annemis er bed.
Ne veoh quet ehué ingorto en hou secourou hou quærent d’er havouit. Mari n’er havas quet é mesq hé hærent hac er-ré a hé honnaissance.
Consultet er péh a lar en Aviel, interroget er Sænt, goulennet guet er Vêlean ; ind a larou deoh é mèn en er havehet.
Hui a gavou Jesus él léh m’er havas Mari, én Tample, én ty a béden, én excelciceu a religion, é compagnoneah é vinistret hac é serviterion.
Hui er havou hoah él léhïeu a costé, ha surtout én interior ag er galon, a pe vehet é peah guet hou coal inclinationeu, a pe vehet guenoh hou ç’hunan.
Azen-é en hou couviean-memb d’hum dennein eit cheleu é vouéh, ha cleuet er honzeu a vuhé a sortiou ag é vêc.
Azen-é en dès ean clasquet hac en er hlah hoah ol er-ré a vèn sincéremant tostat dehou, a p’ou dès bet er malheur de bellat doh t’ou dré ur vuhé criminel, de yeinnein doh t’ou pé d’en ancoéhat. A p’hou pou ean cavet, ô m’inean ! doucet ur peah a danhouéhet-hui ! A éellein a rér, pêl doh Jesus, jouissein ag ur bonheur benac ?
En nemb en dès clasquet Jesus a gompren quênt pél, dré é expériance propre, é talhouai er boén clah un tresor quer bras.
# Ar Roue Gralon

Oberennoù damheñvel pe handelvoù all zo ivez, gwelout Gwerz Kêr-Is.
| ◄ L. Lezobré | Ar Roue Gralon | Ar C’hont a Weto ► |
* Petra zo neve e ker Is,
* M’ar d’e ken drant ar iaouankiz,
* Ha m’ar klevan ar biniou,
* Ar vombard hag ann telennou ?
# Ar Rouzik kemener

| ◄ Marivonik | Ar Rouzik kemener | Kanoen ar Vartoloted ► |
* Ar Rouzik kemener a Langoat
* Braoan mab iaouank a wisk dillad ; (bis)
* C’hoaz a vije braoc’h eunn anter
* Ma nije eunn dimezel a ger :
* Bet an euz merc’h mamzel Ru-Newe,
* Perc’hen e da bemp mil skoed leuve ;
* Na perc’hene da bemp mil skoed,
* Hag ar Rouzik’n euz ket pemp gwennek.
* Ar Rouzik kemener a lere
* Barz ar C’hoelik pa’n antree ;
* — Na bonjour ha joa en ti-man,
* Ann otro C’hoelik pelec’h eman ?
* — Eman’barz ar sal o leina ;
* Rouzik, ed ha komzet out-han.
* — Me, zo deut da glask eunn abid,
* Eunn abid hag eunn ankane
* Wit mond d’ober eur bale,
* Ewit ma c’hin d’ober al lez ;
* Ha na n’onn ket piou vo ma lakez,
* Med ho pach bihan deufe gan-in :
* Hennez zo den brao kenkoulz ha me. —
* Ar Rouzik kemener a lare
* War bave Montroulez pa gerze :
* — Na bonjour ha joa er german.
* Ann otro Ru-Newe pelec’h eman ? —
* Ann otro Ru Newe ’vel ma klewaz,
* He tenn ’barz ar prenest voutaz :
* — Diskenned, Monsieur, antreed en ti,
* Laked ho c’hoursin er marchosi
* Wit ma ai ma mewel d’hen aveurin...
* — Na lered-hu d’in-me, kamarad,
* Hag en e ho mestr a ligne vad ?
* — Ho ! ia ; ma mestr zo a ligne vad :
* Bean ’n euz terc’hadeur’n iliz Langoat
* Ha ru int evel ar goad ;
* Ha kement all en Iliz Trougeri,
* ’Barz iliz Peurit meur a hini ;
* Ha peder lestr perlez war ar mor,
* ’Barz e ker ar Roc’h peder stal dior ;
* Ha da c’hortoz he dad da verwel
* Hen zo rosignol Kerdaniel ;
* Ha goude ar marw demeuz he dad
* Hen a vo otro en Penn-ar-C’hoat.
* — Ma ouifenn ve gwir ’pez a lerez d’in,
* Me a rofe d’ehan eunn dimin. —
* Na seiz miz anter ec’h eo padet
* Ar chotamite deuz ann eured,
* Sonerien ar bal hag ann dans.
* Ha vizit bemde gand ann oblans.
* Nag ar Rouzik koz a lavare
* D’he bried Janed eunn de a oe :
* — C’hastomp dresa hon c’hoz balino ;
* Me a glew ari ann drompillo
* Wit dies ar verc’h-her d’ar vro, —
* Ha groeg ar Rouzig a lavare
* En iliz Langoat pa antree :
* — Na lered-hu d’in-me, Monsieur,
* Pehini ac’han e ho kadeur.
* — Antreed ; ann hini a gerfed,
* Itron, na vefed ket diblased —
* Oc’h arrout ’n itron ’r C’hoelik,
* O krigi ’n he dorn doustadik :
* — Na sonjan ket ve groeg eur c’hemener
* A varchfe ’rok d’in ’barz ma c’hadeur.
* — Ho ! ha pa ven groeg d’eur c’hemener.
* Me a zo merc’h d’eur senesal er ger,
* A varcho gan-ac’h hag ’n ho kever.
* Otro Doue, ’me-hi, n’ouienn ket
* Oa eur c’hemener em oa bet,
* Ken a oa d’in d’ober he wele,
* Keviz he vesken hag he nadwe. —
* Na kerse oa gand ann itron gez
* Diweet d’ar ger a Vontroulez :
* — Na pa oann er ger e ti ma zad
* Me a oa bewet dilikat,
* Mea oa bewet dilikat
* Gant kig glujar ha kig gad ;
* ’Boe on ari’ti ar Rouzik
* ’M euz ket bet souben ar c’hig,
* Nemert soubenn ar c’hernio brinik. —
* Ha groeg ar Rouzig a lavare
* ’Barz en ker ar Roc’h pa arie ;
* — Itron Vari ar Folgoat !
* Me na gavfenn ket eur vag bennak
* Em c’hasfe er ger da di ma zad ? —
Chanté par Jeanne Le Bornic, de la Roche-Derrien.
# Ar Rogationo

| ◄ Ar Vigilo | Ar Rogationo | Ar pec’het ► |
Doue evit vangi ar goad eus e Verzerien, a bunissas Rom hac e Frovinço non pas epquen dre ar bresel, mæs c’hoas dre ar c’hrena douar, an tân goal. An Dauphine, surtout ar guær a Vienn a voe desolet dre gals a valeurio. Al loënet goe a deue memes en quær. En noz Pasq er bloas 469, an tân a grogas en ty quær. Saint Mamert Escop a voa en Ilis gant ar bobl, pere a sortias. S. Mamert en em brosternas dirac an Auter. Ur miracl a lazas an tân, ar bobl a retornas d’an Ilis. S. Mamert a instituas ar Rogationo pe pedenno public evit distrei coler an Autro Doue divoar ar guær valhurus-se ruyet gant goad ar Verzerien. D’ar goude e voent continuet an tri deiz quent an Asçansion. Procession sant Marc a so ive instituet evit calmi coler an Autro Doue. En deize-se quen couls ha d’ar Rogationo e rer abstinanç a guic. N’en deo quet yun, abalamour d’an amser baschal. Franç a dle o c’hober evel sant Mamert.
An abstinanç a guic da voener ha da sadorn, a observer aboe commançamant an Ilis. D’ar guener e c’henorer principalamant maro on Salver, da sadorn ar Verc’hes glorius, enterramant on Salver, hac en em breparer da celebri evel ma zeo dleet an deiz santel eus ar Sul.
# Ar Roc’h-Allaz

En he sae arc’hant-flam laouen pa errue, Melconius meurbed, alas ! pas zistroe.
War mean an Tonkadur chomet’ oa eur pennad ; Hag aboë ar glac’har tewale hi lagad…
Ar mean-ze, siouaz d’in, ’rog gouzout hi doare, Am meus n’am yaouankiz paoset war hic’hore…
Ha sethu, Yanik ker, sethu eno penoz Ar joa pella dious ma ene deiz ha noz.
# Ar Roskoaden

| ◄ Kanaouen ar Mous bihan | Ar Roskoaden | Kastelfidardo ► |
—Da beleac’h e zear evel-se — plac’hik, Hoc’h unan penn, ker beure-ze ? Na mar diwesfe d’ar c’hlizen Dont da c’hlebia ho pleo melen !
—N’em-eus ket aon rag ar glebor, kloareg. Me ’zo ganet var bord ar mor ; Ha ma teuan eun deis da woënvi ’Vo dre vank dour da m’ arrozi.
—Ha perag ive dilezel, — paourik,
Ar raden glas a Vreis-Izel
Evit seac’hi, e bro ’n estren
Evel eur peskig e’r gourlen.
—Meur a veach, e-c’h erru d’ar goulm, — siwas !
Pa vez kousket, e koad Prat Koulm.
Beza taolet gant ar barrad
Dreist ar mor pell dious e neiziad.
Mez pa ve skubet ar c’houmoul, — eun tamm.
Pa deu ’n ear da veza sioul,
Kaër eo he c’hleved, adarre,
O kana flour e begou ’r gue.
—Na p’heur e c’halli eveld’hi, — mignoun,
Pelloc’h e’n da vro distrei ;
P’heur e c’hlebi da dreid e’n dro
Var dreaz melen mor glaz Rosko !
# Ar Rouanez Anna

| ◄ Sant Yvon | Ar Rouanez Anna | Ar Bonedou Ruz ► |
D’an aotrou Coroller.
* Ar rouanez Anna, e « Langeais » o paouez,
* A zelle ouz stêr Loar diwar eur pondalez
* O ruilha en he c’han ’vel en eur gampoullen
* He gwagennou c’houezet, bouilhennek ha melen.
* Hag, e-pad ma kerzent ’trezeg ar mor ehon,
* He spered o heulie, leun a brederiou don…
* Pell du-hont, er C’hornog, en em zante galvet
* Gant he c’hoad, he menez, kement he doa kuitêt.
* An noz he c’havas trist. Dre he c’housk e kleve,
* Daoulinet ’tal he dor, eur rummad bugale
* Gwisket e-giz ’n he Bro, o pedi en o yez
* Ma chomfe Breiz o mad, hag atao d’an Dugez !
* Antronoz ster al Loar, bouilhennek ha melen,
* ’Ruilhe war-zu ar mor heb ehan na termen ;
* Ha « Langeais » a welas, dindan mourenn Anna,
* O kwilc’hat he lagad, an daerou o koueza.
* Ha hi, deut Rouanez er vrava bro er bed,
* ’Chome he c’halon stag ouz he Broïg bepred.
# Barzhaz Breizh/1883/Aotrou Nann hag ar gorrigan

Oberennoù damheñvel pe handelvoù all zo ivez, gwelout An Aotrou Nann hag ar Gorrigan.
| ◄ Diougan Gwenc’hlan | Aotrou Nann hag ar gorrigan | Ar bugel laec’hiet ► |
Ann aotrou Nann hag he briet
Iaouankik-flamm oent dimezet,
Iaouankik-flamm dispartiet.
Ann itroun e deuz ganet dec’h
Daou vugel ker kaer hag ann erc’h;
Unan zo paotr, ann all zo merc’h.
— Petra c’houl ho kalon a vad,
P’ec’h euz ganet eur mab d’he dad ? Livirit, m’her rei d’hoc’h timat :
Kik kevelek a slank ann diaz,
Pe kik karo ar forest c’hlaz?
— Kik karo eo a gaffenn mad; Hogen poan vezo mont d’ar c’hoad. —
Ann aotrou Nann pa he c’hlevaz,
Enn he c’hoaf dero a grogaz,
Ha war he varc’h du a lammaz,
Ha d’ar forest c’hlaz ez eaz.
War lez ar c’hoad pa oa digouet,
Eunn heizez wenn en deuz gwelet;
Hag hen mont buhan war he zro
Ken grene ’nn douar dindan ho;
Hag hen mont war he lerc’h raktal
Ken rede ann dour diouc’h he dal,
Ha diouc’h he varc’h a beb kostez. Ken a zeuaz ann abardaez;
Ken a gavaz eur waz vihan
E-kichen ti eur Gorrigan,
Ha tro-war-dro eunn dachen flour;
Hag hen da zisken d’eva dour.
Ar Gorrig oa tal he feunten
O kriba he bleo hir melen,
Hag ho c’hribe gant eur grib aour
(’Nn itrounezed-ze n’int ket paour).
— Penaoz oud-de ken dievez
Da zont da stravilla va gwez !
Dimezi d’in brema’ refet,
Pe e-pad seiz vloaz e seac’hfet;
Pe a-benn tri deiz e varfet.
— Dimezi d’hoc’h me na rinn ket, Rag eur bloaz-zo ounn dimezet;
Da zizeac’hi na jomminn ket, Na benn trideiz na varvinn ket;
Na varvinn ket a-benn tri de, Nemet pa vezo ioul Doue ;
Met gwell eo d’in mervel breman
’Get dimizi d’eur Gorrigan !
— Va mammik keaz, ma am c’haret, Aozet va gwele ma ne ket; Gand ar c’hlenved ez ounn dalc’het.
Na livirit tra d’am friet, A-benn trideiz ez vinn besiet : Gand eur Gorrigan ounn bet skoet. —
Hag-abenn tri dervez goude
Ar c’hreg iaouank a c’houlenne :
— Livirit d’in-me, va mamm-gaer, Ha perag e sonn ar c’hleier?
Perag e kan ar veleien
War al leur-zi, gwisket e gwenn?
Enn noz-man mervel e deuz gret.
— Eur paour-keaz hor boa kemeret
— Va mamm-gaer d’in-me leveret,
Va aotrou Nann peleac’h eo eet?
— E kear va merc’hig ez eo eet;
E-berr e teuio d’ho kwelet.
— Va mamm-gaer geaz livirit d’in, Ruz pe c’hlaz d’ann iliz ez inn?
— Va merc’hik deuet eo ar c’hiz Da vont gwisket du d’ann iliz. —
Pazenn ar vered pa dreuzaz,
Bez he friet paour a welaz.
— Pe re hon dud-ni zo marvet,
Pa d-eo hon douar-ni fresket ?
— Sioaz ! va merc’h, n’hallann nac’h mui :
Ho priet paour a zo enn hi ! —
War he daou-lin en em strinkaz,
Ha biken goude na zavaz.
Burzuduz vize da welet,
Ann noz goude ma oa leket
Ann itroun e bez he friet,
Gwelet diou wezen derv sevel
Diouc’h ho bez nevez d’ann uc’hel ;
Ha war ho brank diou c’houlmik wenn,
Hag hi ken dreo ha kel laouen,
Eno ’kana da c’houlou de,
Hag o nijal d’ann nenv goude.
# Barzhaz Breizh/1883/Ar chouanted

Oberennoù damheñvel pe handelvoù all zo ivez, gwelout Ar Chouanted.
| ◄ Ar re c’hlaz | Ar chouanted | Eur gentel vad ► |
Er re goh hag er merc’hed hag er botred vihan,
Ha re pere n’int ket goest de vonet d’en emgann,
A laro enn ho zier, abarh mont de gousket,
Ur pater hag eunn ave euit er chouanted.
Er chouanted zou tud vad, hi zou gwir grechenion,
Sauet de zifenn hon bro klouz el hun beleion ;
Mar skoont ar tal hou tour, m’hou ped, digouret d’e :
Doue else, me zud vad, digorai d’hoc’h, eunn de.
Julian bleu-ru a lare d’he vamm goh ur mitin :
— Me ia me ged Tinteniak, pe monet a blij d’ein.
— De deu vreur dez me losket, ha te me losk eue !
Mes mar plij d’id de vonet, ra de renai Doue ! —
Pe zeie er chouanted, ez a bob korn a Vreih,
A Dreger hag a Gerne, hag a Wenned ileih,
Er re c’hlaz digoueh get-he, e maner Koatlogen,
Ez a gosteeu Bro-c’hall, tri mil enn ur vanden.
— Chetu enn heur e sonein, chetu enn heur sonet,
Me emgafemp, eur wech c’hoah, ged er c’hoh soudarded.
Bec’h ar-n-hoc’h, potred a Vreih, bec’h ar-n-hoc’h, ha gwelemp ! Mar m’ann Diol enn-tu get-he, ma Doue enn tu gen-emp ! —
Ha pe oant deit de grogein, hen darc’he el un oac’h :
Get he bop a vuzul vad, get hen meit he benn-bah,
He benn-bah, hag he chaplet ez a Zantez-Anna,
Ha kemed e dosteie, a oa pilet get ha.
Ha toullet ker oa he dok, ha toullet he jupen,
Ha loud hag he vleu troc’het ged eunn tol a zabren,
Hag er goed a zivere demeuz toull he goste ;
Ha n’arzaoue e tarc’hout, hag oc’hpenn e kane.
Ken n’hen gwelez ket mui tamm, hag hen gwelez endro,
Hag hen lennet a goste didan ur ween dero,
E ouilein leih he galon, chouket get hon he benn,
Enn eutreu Tinteniak por a-drez ar he varlen.
Ha p’achiue enn emgann ar dro enn nozeoh,
Chouanted a zidoste, re ieuang ha re goh,
Hag a denne hou zoken, hag a lare else :
— Chetu ma goneit gen-emp, ha hon, siouah ! marue ! —
# Barzhaz Breizh/1883/Ann ifern

Oberennoù damheñvel pe handelvoù all zo ivez, gwelout An Ifern.
| ◄ Kanaouen ann anaon | Ann ifern | Ar Baradoz ► |
Diskennomp holl, kristenien, enn ifern da welet
Ar wanerez estlammuz euz ann eneou daonet
Pe re zo dre wir Doue dalc’het e-barz ann tan,
O veza gret gwallzispign euz he c’hraz er bed-man.
Ann ifern zo eunn toull don leun a devalijen,
Elec’h na weler morse bihana sklerijen,
Ann noriou zo bet sarret ha prennet gand Doue,
Ha n’ho digoro biken ; kollet eo ann alc’houe !
Eur forn c’horet er bed-ma ne d-eo nemed moged,
E-kever tan ann ifern, tan eneou daonet,
Gwell e ve devi enn hi ac’han da fin ar bed
Eget beza enn ifern e-pad eunn heur gwanet.
Iudal reont aboez penn, evel chas kounnaret ;
Ne ouzont pelec’h tec’het, peb-lec’h ez-int losket ;
Ann tan zo war ho gorre, ann tan zo dindan ho,
Ann tan zo a bep kostez hag ho devo ato.
Ar mab a lamm gand he dad, hag ar verc’h gand he mamm,
D’ho stleja, gand mil malloz, dre ho bleo, kreiz ar flamm.
— Malloz d’hoc’h, greg diaket, hag hoc’h euz hon ganet ;
Malloz d’hoc’h, tad didalvez, kiriok oc’h omp daonet ! —
Ho magadurez a vo da viken gand Satan
Kaezour ann dragoned, etouez ar gwaziou tan ;
Hag ho evach ho daelou, hag a vezo mesket
Gand mil ha mil seurt viltanz ha goad ann touseged.
Ha kignet vo ho c’hroc’hen, hag ho c’hig difreuzet, Gand beg ann aered-wiber, ha gand dent ann diaouled, Hag enn tan e vo ruillet ho c’hig hag ho eskern,
Evit ma tevo kreoc’h forn vraz euz ann ifern.
Goude ma vezint losket eur boutadig enn tan, E vint tolet enn eul lenn leun a skorn gand Satan, Ha deuz al lenn barz ann tan adarre vint tolet
Ha deuz ann tan barz ann dour, ’vel al loc’l-houarn goeliet.   Neuze teuint da oela, da oela gand enkrez : — Ho pet ouz omp, ma Doue, ho pet ouz omp truez ! — Hogen enn aner oelint ; rag ’tra bado Doue
E pado ho ankeniou hag ho enkrez ive.
Ken ter a vezo ann tan ho lesko enn ifern, Ma teui ar mel da virvi, penn-da-benn d’ ho eskern, Seul-vui c’houlennint true, seul-vui e vint gwanet ;
Kaer ho devezo iudal, lesket e vint bepret.
Ann tan-ze a zo c’houezet dre vuanegez Doue,
Ha n’helfe ked hen laza zoken pa her c’harfe ;
Biken na dolo moged, ha biken na devo,
Heb ehana d’ho leski biken n’ho distrujo.